Delegasjonen har nylig besøkt den lukkede kommuniststaten, og forteller om en befolkning som lever under elendige forhold.

Se Røde Kors' egne bilder fra Nord-Korea

Innholdet som skulle vises her støttes dessverre ikke lenger.

Ifølge organisasjoner som UNICEF og WFP er mellom en tredel og halvparten av barna i landet kronisk underernærte.

I tillegg til fattigdom har landet også blitt rammet av uvær og flom som har ødelagt avlingene.

Titt-tei med tiåring

Sveriges Television møtte delegatene fra Svensk Røde Kors i Beijing i Kina etter besøket i Nord-Korea.

– I en by traff jeg en gutt som jeg trodde var fire år. Jeg var i ferd med å leke «titt-tei» med ham, men så fortalte faren hans meg at han var ti år, forteller generalsekretær Ulrika Årehed Kågström til SVT.

Et nordkoreansk barn krabber rundt på gulvet på et barnehjem i den sørlige Wanghae-provinsen. Foto: Karin Tengby/ Swedish Red cross

Gutten er bare ett av mange eksempler på hvordan matmangelen har ført til underernæring blant nordkoreanske barn.

Matmangelen påvirker blant annet hjernens utvikling og barna er ofte kortvokste og apatiske.

Mangler rent vann

Den svenske avdelingen av Røde Kors har vært representert i landet de siste ti årene og mener den humanitære situasjonen bare blir verre.

– Man kan sikkert finn enkeltsaker hvor ting har blitt bedre, men totalt sett har situasjonen blitt verre, sier Lena B. Hansson som er regional koordinator til SVT.

Foruten fattigdom og naturkatastrofer fører også mangel på rent vann og landbruksmaskiner til at situasjonen forverres, sier Kågström.

Husene raser sammen

I løpet av sommeren ble landet utsatt for tyfoner og 60 dager med sammenhengende regn.

Røde Kors anslår at rundt 10.000 familier mistet hjemmene sine i uværet bare i jordbruksprovinsen Hwanghae. Bygningene er i utgangspunktet i dårlig stand, og de store nedbørsmengdene fører til at de går i oppløsning og raser sammen.

Et hus i byen Soksa har rast sammen som følge av sommerens uvær. Foto: Karin Tengby/ Swedish Red Cross

Nå jobbes det med å gjenoppbygge hjemmene før vinterkulden setter inn.